Broj: 711-I-1405-M-123/18-02-17

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ervina Vičevića, općinskog načelnika Općine Selnica, za davanjem mišljenja Povjerenstva,** na 24. sjednici, održanoj dana 12. listopada 2018.g., daje sljedeće

**MIŠLJENJE**

1. **Okolnost da se kći dužnosnika Ervina Vičevića, općinskog načelnika Općine Selnica, prijavi na Natječaj za dodjelu studentskih stipendija u Općini Selnica za akademsku godinu 2018/2019, sama po sebi ne predstavlja povredu odredbi ZSSI-a.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik da se, u slučaju da se na Natječaj prijavi njegova kći, u cijelosti izuzme iz svih radnji vezanih uz provedbu Natječaja te da iste poslove povjeri zamjenici općinskog načelnika.**

Obrazloženje

Zahtjev za davanjem mišljenja Povjerenstva podnio je dužnosnik Ervin Vičević, općinski načelnik Općine Selnica. U knjigama ulazne pošte zahtjev je zaprimljen pod poslovnim brojem: 711-U-2841-M-123/18-01-4 dana 4. listopada 2018. g., povodom kojeg se vodi predmet broj M-123/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi ZSSI-a. Uvidom u Registar dužnosnika utvrđeno je da je Ervin Vičević od 13. lipnja 2013. obnašao dužnost općinskog načelnika Općine Selnica u mandatu 2013.-2017. kao i da obnaša istu dužnost u mandatu 2017.-2021.g., počevši od 29. svibnja 2017.g. Stoga je Ervin Vičević, povodom obnašanja navedene dužnosti, obvezan postupati sukladno odredbama ZSSI-a. Napominje se da dužnost zamjenice općinskog načelnika Općine Selnica obnaša Marija Jagarinec Sić.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da je Općina Selnica raspisala Natječaj za dodjelu studentskih stipendija u Općini Selnica za akademsku godinu 2018/2019. te moli mišljenje Povjerenstva može li se na taj natječaj javiti njegova kćer.

Povjerenstvo je izvršilo uvid u Pravilnik o dodjeli stipendija u Općini Selnica, koji je Općinsko vijeće Općine Selnica donijelo na svojoj 5. sjednici, dana 29. prosinca 2017., a kojim je propisano da natječaj za dodjelu stipendija raspisuje općinski načelnik ( članak 7.). Bodovnu listu prijavljenih studenata sastavlja Povjerenstvo za prosvjetu, kulturu, sport, dodjelu stipendija i Socijalno vijeće Općine Selnica (članak 10.), dok o prigovoru na utvrđenu bodovnu listu odlučuje općinski načelnik (članak 10. stavak 3.) koji ujedno sklapa ugovor o stipendiranju korisnika stipendije (članak 11. stavak 2.). Sukladno članku 6. Pravilnika, kriteriji za utvrđivanje prvenstva kandidata su: a) socijalni status; b) dosadašnji uspjeh na studiju (bolji prosjek ocjeni odnosno više ECTS bodova) / bolji uspjeh u srednjoj školi; c) prednost u slučaju upisa studija izvan Grada Čakovca.

Povjerenstvo je izvršilo uvid u tekst Natječaja za dodjelu studentskih stipendija u akademskoj godini 2018/2019, a koji je raspisan 3. listopada 2018. i objavljen na internetskoj stranici Općine Selnica ([www.selnica.hr](http://www.selnica.hr)) te su u istom propisani : uvjeti, kriteriji i dokumenti potrebni za dodjelu stipendija, u skladu s citiranim odredbama Pravilnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona.

Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga djeca dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u Izvješće o imovinskom stanju, koje je dužnosnik Ervin Vičević podnio povodom ponovnog stupanja na dužnost općinskog načelnika Općine Selnica, utvrđeno je da je dužnosnik naveo podatak da je otac dvoje djece, koja su rođena 1993. i 2006., dakle jedno od djece je kćer u studentskoj dobi.

Povjerenstvo zaključuje da okolnost da se kći dužnosnika Ervina Vičevića, općinskog načelnika Općine Selnica, prijavi na Natječaj za dodjelu studentskih stipendija u Općini Selnica za akademsku godinu 2018/2019, sama po sebi ne predstavlja povredu odredbi ZSSI-a.

Međutim, sukladno citiranim odredbama Pravilnika, općinski načelnik nadležan je odlučivati o prigovorima natjecatelja na bodovnu listu te ujedno potpisuje ugovor o stipendiranju korisnika stipendije.

Stoga, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik da se, u slučaju da se na natječaj prijavi njegova kći, u cijelosti izuzme iz svih radnji vezanih uz provedbu natječaja. Sve radnje iz nadležnosti općinskog načelnika vezane uz Natječaj treba povjeriti svojoj zamjenici, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17).

Slijedom navedenoga, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ervin Vičević, elektronička dostava
2. Objava na internetskoj stranici Povjerenstva
3. Pismohrana